[pic] | EUROOPAN YHTEISÖJEN KOMISSIO |

Bryssel 20.5.2005

KOM(2005) 199 lopullinen

Ehdotus

NEUVOSTON PÄÄTÖS

neuvotteluohjeiden antamisesta komissiolle neuvottelemiseksi ydinaineiden turvajärjestelyjä koskevista toimista tehtyyn yleissopimukseen tehtävistä muutoksista

(komission esittämä)

PERUSTELUT

JOHDANTO

Yleissopimus ydinaineiden turvajärjestelyjä koskevista toimista (The Convention on the Physical Protection of Nuclear Materials, CPPNM, jäljempänä ’yleissopimus’) allekirjoitettiin vuonna 1980 ja se tuli voimaan vuonna 1987. Yleissopimuksen[1] sopimuspuolina on 106 valtiota ja Euroopan atomienergiayhteisö (jäljempänä ’Euratom’). Kaikki Euroopan unionin jäsenvaltiot ovat yleissopimuksen sopimuspuolia.

Euratom allekirjoitti yleissopimuksen 13 päivänä kesäkuuta 1980 ja liittyi siihen 6 päivänä lokakuuta 1991[2]. Tämä perustuu yleissopimuksen 18 artiklan 4 kappaleen a kohtaan.

Yleissopimuksen tavoitteena on erityisesti turvajärjestelyjä koskevien toimenpiteiden toteuttaminen ydinaineen kansainvälisten kuljetusten aikana.

Vuonna 1999 useat maat ilmoittivat, että yleissopimuksen soveltamisala ei ole riittävän laaja ja että yleissopimusta on muutettava. Erityisenä puutteena pidettiin sitä, yleissopimuksessa ei käsitellä tiettyjä turvajärjestelyihin liittyviä merkittäviä näkökohtia. Puutteita mainittiin olevan turvajärjestelyissä, jotka liittyvät kotimaisessa käytössä, varastoituna ja kuljetettavana olevaan ydinaineeseen. Lisäksi yleissopimuksessa ei käsitellä riittävästi ydinlaitosten suojelua vihamielisiltä teoilta. Edellä mainituista syistä Kansainvälisen atomienergiajärjestön IAEA:n pääjohtaja perusti kesäkuussa 2001 oikeudellisten ja teknisten asiantuntijoiden tilapäisen ryhmän valmistelemaan luonnosta yleissopimuksen muuttamiseksi. Ryhmän tarkoituksena oli keskustella, onko yleissopimusta syytä muuttaa.

Ryhmä kokoontui kuudesti Wienissä (ensimmäinen kokous järjestettiin 3 päivänä joulukuuta 2001). Euroopan komissio (jäljempänä ’komissio’) osallistui kaikkiin ryhmän kokouksiin. Ryhmä sai työnsä päätökseen maaliskuussa 2003 ja ryhmän loppuraporttiin sisältyi muutosluonnos. Se jaettiin kaikille yleissopimuksen sopimuspuolille, mukaan luettuna komissio, joka vastaanotti raportin Euratomin puolesta. Koska ensimmäisessä muutosluonnoksessa oli kuitenkin useita hakasuluissa olevia lausekkeita, joista ei päästy yhteiseen sopimukseen keskustelujen aikana, yleissopimuksen muuttamista harkitsevan konferenssin koolle kutsumisen edellyttämää sopimuspuolten enemmistöä ei saatu kokoon.

Itävallan johdolla kokoontunut 25 sopimuspuolen ryhmä esitti kesäkuussa 2004 uuden ehdotuksen yleissopimuksen muuttamiseksi. Tarkistettua ehdotusta voidaan pitää yhteisymmärryksen tuloksena.

Merkittävin muutos on se, että tässä uudessa ehdotuksessa luetellaan ydinaineen ja ydinlaitosten turvajärjestelyjä koskevat tärkeimmät periaatteet. Ne oli aikaisemmin mainittu yleissopimuksen liitteessä, nyt ne on lueteltu yksityiskohtaisesti yleissopimuksen artiklaosassa.

IAEA:n sihteeristö toimitti tarkistetun ehdotuksen kaikille yleissopimuksen sopimuspuolille. Tällä käynnistettiin yleissopimuksen 20 artiklassa tarkoitetut muutosehdotusta harkitsevan konferenssin koollekutsumista koskeva menettely.

Komissio vastaanotti tarkistetun ehdotuksen syyskuussa 2004. Jotta muutosta harkitseva konferenssi voidaan kutsua koolle, täytyy sopimuspuolina olevien valtioiden enemmistön pyytää IAEA:ta kutsumaan konferenssi koolle. Tarvittava enemmistö saataneen kokoon vuoden 2005 ensimmäisen puoliskon aikana.

Yleissopimukseen ehdotetut muutokset

Yleissopimuksen muuttamisen tavoitteena on pääasiassa sen soveltamisalan laajentaminen. Nykyisessä yleissopimuksessa keskitytään pääasiassa ydinaineen kansainvälisiin kuljetuksiin. Nyt soveltamisalaa laajennetaan voimakkaasti käsittämään myös ydinaineen kotimainen käyttö, varastointi ja kuljetus sekä ydinaineen ja laitosten suojelu sabotaasilta. Lisäksi ehdotetussa muutoksessa painotetaan turvajärjestelyihin liittyvän kansallisen vastuun merkitystä ja luottamuksellisten tietojen suojelua. Turvajärjestelyjärjestelmän vahvistamiseksi yleissopimukseen lisättiin luettelo ydinaineen ja ydinlaitosten turvajärjestelyjen tärkeimmistä periaatteista.

Ehdotettujen muutosten tärkeimmät kohdat ovat:

Erityisesti uusi 1A artikla , jossa on yleissopimuksen tavoitteet. Yleissopimuksen soveltamisalan laajentamista selventää 2 artikla, joka on ajantasaistettu. Yleissopimuksen 1 artiklaan on lisätty kaksi uutta määritelmää, jotka ovat ’sabotaasi’ ja ’ydinlaitos’.

Lisäksi turvajärjestelyjä koskevan kansallisen vastuun merkityksestä määrätään muutetun yleissopimuksen 2 artiklan 2 kappaleessa.

Yleissopimuksen 6 artiklaa , joka koskee luottamuksellisten tietojen suojelua, on täydennetty vastaavasti. Sitä on ajantasaistettu niin, että siinä otetaan huomioon yleissopimuksen soveltamisalan laajeneminen.

Yleissopimukseen on lisätty uusi 2A artikla , jossa määrätään oikeudellisista velvoitteista, mukaan luettuina asianmukaisen turvajärjestelyjärjestelmän perustaminen, täytäntöönpano ja ylläpito turvajärjestelyjä koskevien tavoitteiden täyttämiseksi, laki- ja säädöskehyksen luominen ja ylläpito ja toimivaltaisten viranomaisten perustaminen tai nimeäminen.

Mainitussa 2 artiklassa määrätään oikeudellisesta velvollisuudesta, että siinä määrin kuin on perusteltua ja käytännössä mahdollista on sovellettava yleissopimukseen lisättyjä ydinaineen ja ydinlaitosten turvajärjestelyihin liittyviin tärkeimpiä periaatteita.

Lisäksi yleissopimusta tehostetaan lisäämällä määräykset uusista yhteistyötoimenpiteistä, jotka koskevat ydinaineeseen tai ydinlaitokseen kohdistuvan sabotaasin uskottavaa uhkaa tai sabotaasia ( 5 artikla ), ja määräämällä, että rikoksina pidetään nyt myös sabotaasia, rikokseen osallistumista tai sellaisen järjestämistä tai johtamista sekä salakuljetusta.

YHTEISÖN JA JÄSENVALTIOIDEN ASEMA YLEISSOPIMUKSEN MUUTTAMISTA KOSKEVISSA KANSAINVÄLISISSÄ NEUVOTTELUISSA

Euratomin perustamissopimuksen 101 artiklan 1 kohdassa määrätään, että ”yhteisö voi toimivaltansa rajoissa tehdä sopimuksia kolmannen maan, [...] kanssa.”

Euroopan yhteisöjen tuomioistuin on vuonna 1978 selkeästi määritellyt yhteisön tehtävän ja toimivallan yleissopimuksen puitteissa[3]:

21 kohta: ”2 artiklan e kohdassa annetaan yhteisön tehtäväksi taata asianmukaisella valvonnalla, että ydinaineita ’ei siirretä käytettäväksi muuhun kuin siihen käyttöön, johon ne on tarkoitettu’, erottelematta siirtämisen laatua tai olosuhteita, joissa siirtämistä voisi tapahtua; lisäksi ilmaisulla ’turvavalvonta’, jota perustamissopimuksessa käytetään VII luvun määräyksiä luonnehdittaessa, on laajempi merkitys kuin se, että ydinaineiden käyttäjän ilmoittama käyttötarkoitus korvataan toisella käyttötarkoituksella. Perustamissopimuksessa tarkoitetaan tässä yhteydessä kaikkea sellaista käyttötarkoituksen vastaista ydinaineiden siirtoa, mikä merkitsee turvallisuusriskiä eli väestön ja valtion elintärkeiden etujen vaarantamisriskiä. Näin ollen perustamissopimuksen mukainen ’turvavalvonnan’ käsite on niin kattava, että siihen sisältyvät myös suojelutoimenpiteet.”

Kohta 27: ”[...] niinpä yhteisö, ja vain se, voi turvata [ydinaineen hallinnan osalta] yleisön yleiset tarpeet yhteisön tasolla”.

Kohta 28: ”[...] Näin ollen yhteisöllä on omistusoikeutensa nojalla toimivalta varautua odottamattomiin tilanteisiin johdonmukaisesti. Tästä seuraa, että siltä osin kuin aiotun yleissopimuksen tavoitteena on varautua uusiin vaaroihin, asia koskee yhteisöä suojeltavien aineiden omistajana.”

Tuomioistuin totesi lopuksi, että ”jäsenvaltioiden osallistuminen ydinaineiden [...] turvajärjestelyjä koskevaan yleissopimukseen [...], on Euratomin perustamissopimuksen määräysten mukaista vain jos yhteisö on itse omaan toimivaltaansa kuuluvien alojen osalta yleissopimuksen sopimuspuolena samalla tavoin kuin jäsenvaltiot”.

Kun komissio liittyi yleissopimukseen, se ilmoitti tallettajalle, mitä artikloja ei sovelleta siihen. Yleissopimuksen 18 artiklan 4 kappaleen c kohta edellyttää kansainvälisiltä järjestöiltä tällaista ilmoitusta. Ilmoituksessa todetaan, että 7–13[4] artikloja ei sovelleta yhteisöön, mutta sovelletaan yksittäisiin jäsenvaltioihin.

Päätelmät

Edellä esiteltyjen yleissopimukseen ehdotettujen muutosten ja edellä mainitun Euroopan yhteisöjen tuomioistuimen tuomion perusteella on tarpeen, että yhteisö osallistuu edelleen täysimääräisesti tämän yleissopimuksen muuttamista koskevaan kansainväliseen neuvotteluprosessiin varmistaakseen erityisesti yhdenmukaisuuden yleissopimuksen sekä Euratomin perustamissopimuksen ja siihen perustuvan johdetun oikeuden säännösten välillä.

Näin ollen komissio ehdottaa, että neuvosto hyväksyy Euratomin perustamissopimuksen 101 artiklan 2 kohdan mukaisesti liitteenä olevan päätöksen, jolla valtuutetaan komissio neuvottelemaan yhteisön toimivaltaan kuuluvien asioiden osalta tulevassa ydinaineiden turvajärjestelyjä koskevista toimista tehdyn yleissopimuksen muuttamista harkitsevassa konferenssissa yleissopimuksen muutoksista liitteenä olevien neuvotteluohjeiden mukaisesti.

Ehdotus

NEUVOSTON PÄÄTÖS

neuvotteluohjeiden antamisesta komissiolle neuvottelemiseksi ydinaineiden turvajärjestelyjä koskevista toimista tehtyyn yleissopimukseen tehtävistä muutoksista

EUROOPAN UNIONIN NEUVOSTO, joka

ottaa huomioon Euroopan atomienergiayhteisön (jäljempänä ’Euratom’) perustamissopimuksen ja erityisesti sen 101 artiklan toisen kohdan,

ottaa huomioon komission ehdotuksen[5],

sekä katsoo seuraavaa:

1. Euratomin perustamissopimuksen 2 artiklan e alakohdassa määrätään, että ”yhteisö takaa asianmukaisella valvonnalla, että ydinaineita ei siirretä käytettäväksi muuhun kuin siihen käyttöön, johon ne on tarkoitettu”.

2. Yleissopimus ydinaineiden turvajärjestelyjä koskevista toimista (jäljempänä ’yleissopimus’) allekirjoitettiin vuonna 1980 ja se tuli voimaan vuonna 1987. Yleissopimuksen sopimuspuolina on 106 valtiota ja Euratom. Kaikki Euroopan unionin jäsenvaltiot ovat yleissopimuksen sopimuspuolia.

3. Yleissopimuksen 20 artiklan mukainen muutosehdotusta harkitseva konferenssi järjestetään lähiaikoina.

4. Euroopan yhteisöjen tuomioistuin totesi tuomiossaan[6], että "jäsenvaltioiden osallistuminen ydinaineiden [...] turvajärjestelyjä koskevia toimia koskevaan yleissopimukseen [...] on Euratomin perustamissopimuksen määräysten mukaista vain jos yhteisö on itse omaan toimivaltaansa kuuluvien alojen osalta yleissopimuksen sopimuspuolena samalla tavoin kuin jäsenvaltiot” ja että tietyt yleissopimuksen velvoitteet ”voidaan panna yhteisön osalta täytäntöön vain yhteisön toimielinten ja jäsenvaltioiden tiiviin yhteistyön avulla niin sopimuksen neuvottelemisen ja tekemisen kuin annettujen sitoumusten täyttämisen osalta”.

5. Yhteisön on näin ollen osallistuttava täysimääräisesti yleissopimuksen muuttamista koskevaan neuvotteluprosessiin, varmistaakseen erityisesti yhdenmukaisuuden yleissopimuksen sekä Euratomin perustamissopimuksen ja siihen perustuvan johdetun oikeuden säännösten välillä.

ON PÄÄTTÄNYT SEURAAVAA

Ainoa artikla

Komissio neuvottelee yhteisön toimivaltaan kuuluvien asioiden osalta tulevassa ydinaineiden turvajärjestelyjä koskevista toimista tehdyn yleissopimuksen muuttamista harkitsevassa konferenssissa yleissopimuksen muutoksista liitteenä olevien neuvotteluohjeiden mukaisesti.

Tehty Brysselissä […] päivänä […] kuuta […].

Neuvoston puolesta

Puheenjohtaja

LIITE

Neuvotteluohjeet

Komissio varmistaa neuvottelujen aikana, että yleissopimukseen tehtävät muutokset ovat yhdenmukaisia Euratomin perustamissopimuksen ja siihen perustuvan johdetun oikeuden politiikkojen ja säännösten kanssa.

[1] Tilanne 8 päivänä marraskuuta 2004.

[2] EYVL L 149, 17.6.1980 p. 0041.

[3] Euroopan yhteisöjen tuomioistuimen tuomio 1/78, annettu 14 päivänä marraskuuta 1978, Kok. 1978, s. 02151.

[4] Yleissopimuksen 7–13 artikloissa vahvistetaan rikoksen määritelmä ja määrätään rikoksentekijän kiinniottamisesta, luovuttamisesta ja muista siihen liittyvistä asioista.

[5] EUVL C [...], [...], s. [...].

[6] Euroopan yhteisöjen tuomioistuimen tuomio 1/78, annettu 14 päivänä marraskuuta 1978, Kok. 1978, s. 02151.